kaerle etcetera doen te weten allen jegewoirdich ende toecommende
dat wy ontfaen hebben die oitmoedige supplicatie van clays coenraet
filius clays alias geseyt haelbier poirter onser stede van ghendt
jonck schamel onvry scipgeselle inhoudende hoe dat hy suppliant
svrydaeghs nae sincxenen xvc negenendertich wesende buyten
der poerten onser stede van antwerpen neffens den veere up den
water aldaer hy hoorde rysen zeker questie tusschen eenen
joos de wayere veerhoudere als knape ende eenen leeu lyons
daer zy tsamen groote woerden gehadt hebben onderdraegende
zoe dat joos de wayere voirs. den selven leeu lyons tweewarf
oft driewarf met zynen haeck int scip slouch maer int eynde
peys gemaect hebben belovende met malcanderen te gaen
drincken dyen nyet tegenstaende int overvaeren nae het
vierhooft begonste de voirs. leeu lyons zeer te zweeren vele
horrible eeden in blasphemie van god almachtich die hoorende
de suppliant aen tvierhooft gearriveert zynde des avonts
tusschen seven ende acht uuyren dat hy nyet en cesseerde
zeyde als den selven leeu lyons te meenen adverteren quaet
gesproken te zyne wat wilde zweeren oft vloecken
met gods lyden daer op leeu lyons den suppliant rigoreuselick
antwoirdende vraechde oft hyt verantwoirden wilde
daerop de suppliant zeyde oft ickt verantwoirden wilde wat soude
ghy daerjeghens doen terwelckertyt die voirs. leeu lyons es
tot zynder meersse geloopen ende ghegaen haelen een kleyn meskin
boven eenen grooten vinger nyet lanck ende metdyen is naer den
suppliant gecommen twelck siende de voirs. suppliant vreesende vanden
lyve te moeghen gegrieft werden heeft oick eenen opstekere
uuyt synder scheyden getrocken ende hem daer mede deffenderende
of verweerende gaf den voirs. leeu lyons drye wonden deene
inde borst dander inden buyck ende die derde omtrent der
schauderen in sulcker wys dat de voirn. leeu lyons ter voirs.
plaetse terstont des werelt overleet welck feyt ende ongeval
hem suppliant zeer leet is ende hem absenteren moet uut onsen
landen ende heerlicheyden in grooter armoede ende miserie
levende tot zynen grooten verdriete ende schade ende noch meer sal
indien hem onse gracie hierop nyet verleent en zy ons
omme de selve zeer oitmoedelick biddende soe eest dat wy
de saken voirscreven overgemerct den voirn. claes coenraet
suppliant geneghen wesende tzynder bede ende supplicatie
ende hem willende in dit stuck gracie ende genade prefereren
voer rigeur van justicie sonderlinge ter eeren vander
bitter passie ons liefs heeren jhesus christi die hy geleden
heeft voer ons allen aende galghe des cruycen op sulcken
dach als heden hebben inden gevalle als boven vergheven
quytgeschouwen ende geremitteert, vergheven schelden quyte
ende remitteren uuyt onse sonderlinge gracie mits desen tfeyt
ende dootslach boven geruert mitgaders alle peyne boete
ende bruecke corporelle ende criminelle daer inne hy ter cause
van dien met datter aencleeft jegens ons ende justicie
mesdaen ende mesbruyct mach hebben ende hebben hem
als daer af wedergestelt ende gerestitueert stellen weder
ende restitueren tot zynder goede fame ende name in onsen
voirs. lande ende hertochdom van brabant mitgaders
tot zynen onverbeurden goeden indyen hy ennighe heeft gelyck ende
alzoe hy was voer de toecompste vanden voirs. dootslach
imponerende hierop een eeuwich zwyghen ende silencie
onsen procureur general van brabant ende allen anderen onse
rechteren justicieren ende officieren onsser voirs. lants van brabant
hoedanige die zyn oft wesen moegen satisfactie ende beteringe ierst
ende al voeren gedaen der geinteresseerde partie in dyen die noch nyet gedaen
en is civilick alleenlick behoudelick nochtans dat de voirn. suppliant gehouden
werdt den voirs. dootslach jegens ons civilick te beteren naer gelegentheyt
der misdaet ende faculteyt van zynen goeden ende oick te betaelen
de redelicke costen van justicie daeromme gedaen ende naegevolgt
indien datter eenighe geschiet zyn ter taxatie ende arbiterscepe
van onsen zeer lieven ende getrouwen den cancelier ende luyden van
onsen raide in brabant die wy daertoe committeren ontbieden
daeromme ende bevelen den voirs. onsen cancellier ende luyden van onsen
raide in brabant dat voer hemlieden geroepen die ghene die
hier over berhoiren geroepen te zyne zy procederen ende doen procederen
wel ende duegdelick totter verificatie ende interinemente van desen
onsen jegewoirdigen brieve naer huere vorme ende inhouden
ende welck interinement de voirs. suppliant gehouden wert in onsen
voirs. raide te versuecken bynnen eenen jaere nae date van desen
onsen jegewoirdigen brieve opte peyne van te verbeuren deffect
der selver ende dat gedaen ende de voirs. civile boete
ende costen van justicien getaxeert gearbitreert ende betaelt
zynde alst behoirt van welcke civile boete de ghene van
onse rentmeesters dient aengaet gehouden wert ontfanck
te maken rekeninghe bewys ende reliqua te doene
tot onsen prouffyte metten anderen penningen van zynen ontfange
zy onse drossaet van brabant schouthet van antwerpen
ende allen anderen onsen ende onse vassallen oft smaelre
heeren richteren justicieren ende officieren onssen voirs. lants
van brabant ende van overmaze hoedanige die zyn
oft wesen moeghen jegenwoirdich ende toecommende hueren
stedehouderen ende elck van hen zoe hem dat toebehoirt
ende aengaen mach doen laten ende gedoogen den voirs. suppliant
van dese onse gracie remissie ende quytscheldinghe
ende van al den inhouden van desen inder vueghen ende
manieren voeren verhaelt rustelick peyselick ende vredelick
genyeten ende gebruycken sonder hem te doene
noch te laeten geschien nu noch in toecommenden tyden
in lyfve noch in goede eenich hinder letssel oft
moyenesse ter contrarien maer in dyen zyn lyf
oft ennighe van zynen onverbeurden goeden daeromme
gevangen becommert oft gearresteert waeren dat zy
die stellen oft doen stellen terstont ende sonder vertreck tot
vulcommen delivrancie ende slakinge want ons alzo
gelieft ende ten eynde dat die goet vast ende gestadich
blyve tot eeuwigen daghen zoe hebben wy onsen segel hier
aen doen hanghen behoudelick in anderen saken ons recht
ende een jegelick tzyne in allen gegeven in onse stadt van
bins opten goeden vrydach inde maent van april int jaer
onsheeren duysent vyfhondert ende veertich van onsen
keyserrycke txxie ende van one rycken van castillen
ende andere txxve aldus ondergescreven byden keyser
in zynen raide ende geteekent l. de zoete visa
recepta
gecollationeert ende bevonden accorderende
met zynen originale by my
$$$